| **Benelli M4 Super 90** |
| --- |
|  |
| **Tipas** | savitaisis lygiavamzdis šautuvas |
| **Konstruktorius** | *Benelli Armi SpA* |
| **Šalis** | Italijos vėliava Italija |
| **Sukurtas** | 1998 m. |
| **Gamintas** | 1999–dabar (*Benelli Armi SPA*) |
| **Naudotas** | 1999–dabar |
| **Naudotojai** | žr. sąrašą |
| **Kalibras, mm** | 12 (18,5 mm) |
| **Šovinys, mm** | 12/76 ar 12/70 |
| **Svoris, kg** | 3,82 kg (be šov.) |
| **Ilgis, mm** | 885 mm;(su petine atrama) 1010 mm |
| **Vamzdžio ilgis, mm** | 470 mm |
| **Mechanizmas** | dujų nukreipimas |
| **Dėtuvė** | povamzdinė, 5+1 (civilinis), 7+1 (karinis) šov. |

**Benelli M4 Super 90** – itališkas savitaisis (pusautomatis) lygiavamzdis šautuvas, gaminamas kompanijos „Benelli Armi SpA".

Istorija
--------

1998 m. gegužės 4 d. JAV Armijos Ginkluotės tyrimų, konstravimo ir inžinerijos centras (angl. *Armaments Research, Development and Engineering Center; ARDEC*) Piketinio arsenale (Naujasis Džersis) išleido reikalavimą #DAAE30-98-R-0401, kuriuo buvo prašoma pateikti duomenis apie naujus 12 kalibro savitaisius kovinius lygiavamzdžius šautuvus JAV ginkluotosioms pajėgoms. 

Atsakydama į tai kompanija „Benelli Armi SpA" (Urbinas, Italija) sukonstravo ir pagamino kovinį lygiavamzdį *Benelli M4 Super 90*. 1998 m. rugpjūčio 4 d. 5 šautuvo M4 pavyzdžiai buvo pristatyti į Aberdyno bandomąjį poligoną (Merilandas). Intensyvių bandymų metu jie pralenkė visus konkuruojančius šautuvus.
1999 m. pradžioje ARDEC pasirašė kontraktą dėl kovinio lygiavamzdžio M1014 (t. y. *Benelli M4*) importo su „Heckler & Koch" JAV filialu. Pirmieji šio ginklo vienetai buvo pristatyti 1999 m. ir perduoti jūrų pėstininkų korpusui. 

Bandymų metu šautuvo prototipui buvo suteiktas pavadinimas *XM1014*, o priėmus ginkluotėn raidė X buvo pašalinta, tad oficialus pavadinimas JAV kariuomenėje liko *M1014*.

Konstrukcija
------------

M4 buvo pirmas dujų energija pertaisomas „Benelli" gaminamas lygiavamzdis šautuvas. Jo konstrukcija pagrįsta visiškai nauju principu, įvardijamu kaip „savireguliuojantis dujomis varomas" (angl. *auto regulating gas operated, ARGO*). Trumpa eiga pagrįsta konstrukcija turi du nerūdijančiojo plieno savaime nusivalančius stūmoklius, esančius virš šovinio lizdo, kur jie veikia priešingai pasukamai ginklo spynai (angl. *rotating bolt*), dėl ko šautuvo mechanizmas gerokai paprastesnis, nei kiti dujų varomi savitaisiai ginklai. ARGO sistemą sudaro tik 4 detalės: du simetriški gaubtai, kuriuose yra du maži plieniniai dujų stūmokliai. 

Ginklas yra savireguliuojantis, skirtas naudoti skirtingo ilgio ir galingumo šovinius. Jis gali šaudyti 69,85 mmm ir 76,2 mm ilgio šoviniais, kurių galia skirtinga. Šauliui nieko nereikia perjunginėti, šoviniai gali būti naudojami bet kokia seka. Kai naudojami mažos galios šoviniai, pvz. su guminėmis kulkomis, pertaisinėti tenka ranka. 

M4 šautuvų taikikliai būna karinio stiliaus (angl. *ghost ring*), lauko sąlygomis juos galima pareguliuoti naudojant tik šovinio dugnelio atbrailą. Viršuje esantis MIL-STD-1913 Piketinio pamatėlis leidžia naudoti tiek įprastinius, tiek naktinius taikiklius, kartu išlaikant galimybę naudoti originalius taikiklius. 

JAV jūrų pėstininkas treniruojasi su M1014 lygiavamzdžiu (2006 m. gruodis)
JAV jūrų pėstininkai, ginkluoti šautuvais M1014 tikrina spėjamas savadarbių minų dirbtuves (*Fallujah*, Irakas, 2006 m. gegužė).
Modulinė šautuvo konstrukcija leidžia prireikus ginklą perkonfigūruoti. Nenaudojant įrankių galima sparčiai pakeisti atskirus ginklo mazgus (vamzdį, petinę atramą, apsodo lovelį). 

### Patvarumas

Pradiniai M4 bandymai parodė didelį šautuvo patikimumą. Juo galima iššauti bent 25 tūkst. šūvių nekeičiant jokių stambesnių šautuvo dalių. Plieninės šautuvo detalės matinės juodos, nes paviršius fosfatuotas, kas suteikia atsparumo korozijai. Aliumininės detalės irgi matinės, nes anodizuotos. Tokia apdaila mažina ginklo matomumą sutemose ir naktį. 

Ginklui nereikia daug priežiūros, jis tinkamas naudoti įvairiomis klimatinėmis ir orų sąlygomis.

### Sustumiama petinė atrama

M4 modelio 11707, petinė atrama yra sustumiama, nors modelio M1014 ji nejudama. Taip yra todėl, kad M1014 buvo gaminama, kol JAV dar tebegaliojo 1994 m. šturmo ginklų draudimas (angl. *Federal Assault Weapons Ban*). M11707 imtas gaminti draudimui nustojus galioti, kai sustumiamos atramos apribojimas nebetrukdė. 

Sustūmus petinę atramą ginklas patrumpėja apie 20 cm, tad jį lengviau gabenti ar laikyti. Trumpesnį šautuvą lengviau naudoti ankštose patalpose, apeinant kliūtis. 

Egzistuoja M4 variantai su nejudamomis petinėmis atramomis su pistoletinėmis ar pusiau pistoletinėmis rankenomis. Šautuvo modelis M11707 su skeletine nejudama petine atrama civiliams JAV nebeparduodamas. 

### Piketinio pamatėlis

Ant Piketinio pamatėlio šautuvo viršuje galima pritvirtinti optinį taikiklį, lazerinį rodiklį, naktinį taikiklį, taktinį šviestuvėlį. Daug šiuolaikinių karinių šaunamųjų ginklų turi tokią galimybę.

Naudotojai
----------

* Australijos vėliava Australija
* Brazilijos vėliava Brazilija: Brazilijos armija
* Kroatijos vėliava Kroatija: Naudoja Kroatijos policijos specialusis dalinys (Lučko antiteroristinis dalinys).
* Gruzijos vėliava Gruzija: Naudoja Konstitucijos saugumo departamentas ir Gruzijos operatyvinis departamentas.
* Graikijos vėliava Graikija: Naudoja EKAM (specialusis priešteroristinis dalinys).
* Italijos vėliava Italija: Naudoja specialiosios pajėgos.
* Irako vėliava Irakas: Naudoja ISOF ('Irako specialiųjų operacijų pajėgos').
* Airijos vėliava Airija: Naudoja kariuomenės ir policijos specialiosios pajėgos - Armijos reindžerių pajėgos (*Army Ranger Wing*), Specialusis detektyvų dalinys (*Special Detective Unit*), Sparčiojo reagavimo dalinys (*Garda Emergency Response Unit*), Regioninės paramos dalinys (*Garda Regional Support Unit*).
* Izraelio vėliava Izraelis: Naudoja specialiosios pajėgos.
* Libijos vėliava Libija: 1800 vnt. užsakyta iki revoliucijos. Naudoja specialiosios pajėgos.
* Lietuvos vėliava Lietuva: Naudoja specialiosios pajėgos.
* Malaizijos vėliava Malaizija: Naudoja Karališkoji Malaizijos muitinė (*Royal Malaysian Customs*).
* Maltos vėliava Malta
* Moldavijos vėliava Moldavija: Naudoja vidaus reikalų kariuomenė, nupirkta 2013 m.
* Filipinų vėliava Filipinai: Naudoja Specialiųjų veiksmų pajegos.
* Slovakijos vėliava Slovakija: Naudoja soecialiosios paskirties pajėgos ir Muitinės Kriminalinio biuro intervencijos dalinys (*Customs Criminal Office’s Intervention Unit*).
* Slovėnijos vėliava Slovėnija: Naudoja specialiosios pajėgos.
* Jungtinės Karalystės vėliava Jungtinė Karalystė: Naudoja D. Britanijos ginkluotosios pajėgos, ten vadinama *L128A1*.
* Pietų Korėjos vėliava Pietų Korėja
* Jungtinių Amerikos Valstijų vėliava Jungtinės Amerikos Valstijos: JAV ginkluotosios pajėgos, ten vadinamas *M1014*, Los Andželo policijos departamentas (LAPD).

Šaltiniai
---------

1. ↑  „HK M4 Super 90/XM1014". Club.guns.ru. Suarchyvuotas originalas 2008-08-18. Nuoroda tikrinta 2008-09-08.
2. ↑  „AusTender: Contract Notice View - CN192892". Tenders.gov.au. Nuoroda tikrinta 2013-10-09.
3. ↑
4. ↑  2nd row, 5th and 6th picture; special police member can be seen wielding a Benelli M4 shotgun with reflex sight. Archyvuota kopija 2014-12-25 iš Wayback Machine projekto. Zapovjedništvo specijalne policije, MUP. Nuoroda tikrinta October 2, 2013.
5. ↑  „Benelli M4 Super 90 shotgun on 2nd from the right, after the SPAS-12. Photographed on September 28, 2013 on the Croatian Police Day". Commons.wikimedia.org. Nuoroda tikrinta 2013-10-09.
6. ↑  „Garda Resources". *28 November 2012*. National Security Ireland. Suarchyvuotas originalas 2014-02-21. Nuoroda tikrinta 9 February 2014.
7. ↑  Giorgio Beretta Mercoledì, 09 Marzo 2011 (2011-02-27). „L'Italia ha inviato 11mila Beretta semiautomatici al regime di Gheddafi / Notizie / Home" (italų). Unimondo. Nuoroda tikrinta 2013-10-09.`{{cite web}}`: CS1 priežiūra: numeric names: authors list (link)
8. ↑  Royal Malaysian Customs Academy (2010). „Royal Malaysian Customs Academy: Firing range". Royal Malaysian Customs. Suarchyvuotas originalas 2019-07-06. Nuoroda tikrinta 2011-08-22.
9. ↑   Archyvuota kopija 2012-07-05 iš Wayback Machine projekto.
10. ↑   Archyvuota kopija 2012-03-22 iš Wayback Machine projekto.
11. ↑  Combat shotgun
12. ↑   Archyvuota kopija 2010-12-05 iš Wayback Machine projekto.
13. ↑  „Weapons & Demo". Navy SEALs. Suarchyvuotas originalas 2013-01-05. Nuoroda tikrinta 2013-10-09.
14. ↑  Published on (2009-02-25). „LAPD Approves Benelli M4 Tactical for Individual Officer Purchase". Ammoland.com. Nuoroda tikrinta 2013-10-09.